“O`zbekneftgaz”: Boshqaruv raisi boshchiligida Qashqadaryodagi maxsus shtabda geologiya-qidiruv ishlari muhokamasiga doir sayyor yig`ilish o`tkazildi (Foto)

O`zbekiston Respublikasi Prezidenti Shavkat Mirziyoevning 2020 yil 12-13 noyabr kunlari Qashqadaryo viloyatiga tashrifi davomida uglevodorod xomashyo zaxiralarini oshirish, tabiy gaz qazib chiqarish hajmlarini ko`paytirish bo`yicha bergan topshiriqlarni ijrosini ta`minlash maqsadida joylarda olib borilayotgan ishlar holati o`rganildi.
 
Qilingan har bir ish va rejalashtirilgan vazifalarni joyida o`rganish maqsadida, “O`zbekneftgaz” AJ Boshqaruvi raisi Mehriddin Abdullaev boshchiligida Qashqadaryo viloyatida tashkil qilingan Maxsus shtabda sayyor yig`ilish o`tkazildi.
Muhokamalar asosida o`tkazilgan uchrashuvda uglevodorod xomashyo zaxiralarini oshirish bo`yicha mas`ul bo`lgan O`zbekiston Respublikasi Davlat geologiya va mineral resurslar qo`mitasi raisining o`rinbosari Nodir Muhutdinov, “Neft va gaz ilmiy-tadqiqot, loyihalash instituti” rahbari Ulug`bek Nazarov, “O`zbekgeofizika” AJ rahbari Anvar Toshqulov, “Neft va gaz konlari geologiyasi hamda qidiruvi instituti” rahbari Ravshanjon Yusupjonovlar ishtirok etishdi.
O`rganish davomida, joriy yil boshidan buyon bajarilgan geologiya-qidiruv ishlarining bugungi holati, 2020 yilda uglevodorod zaxiralarini ko`paytirish ishlarining natijalari, bu borada 2021 yilda belgilangan vazifalarni amalga oshirish maqsadida olib borilayotgan ishlar, shuningdek, geologiya-qidiruv ishlarini samarali tashkil etish va jadallashtirish masalalari ko`rib chiqildi.
Shuningdek, 2020 yilda geologiya-qidiruv ishlarini olib borish va rivojlantirish ishlariga “O`zbekneftgaz” AJ tomonidan o`z vaqtida etarli miqdordagi moliyaviy mablag`larning yo`naltirilishi natijasida 750 kv. km 3D seysmik-qidiruv ishlarining bajarilganligi, 6 ta yangi maydonlrning burg`ilash ishlariga kiritilganligi, 76 ming pog. metrdan ortiq burg`ilash ishlari amalga oshirilganligi, 33 ta quduqlar qurilish bilan tugatilganligi va buning natijasida 1 ta “O`rtaqum” yangi koni ochilib, yana 2 ta “O`rtabuloq” maydonining terrigen yura yotqiziqlarida hamda “Janubiy Aqqum” maydonida - yangi tabiiy gaz zaxiralari aniqlanganligi va yakunda 20,1 mlrd kub metr tabiiy gaz hamda 1,0 mln tonna suyuq uglevodorod zaxiralari o`stirilganligi qayd etib o`tildi.
“O`zbekneftgaz” AJ tomonidan quduqlarni burg`ilashni o`z vaqtida tashkil qilish maqsadida zarur material-texnik resurslarni sotib olish uchun 65 mln dollarlik shartnomalar tuzilib jihozlarni etkazib berish ishlari boshlandi.
Bu borada qilingan ishlar, belgilangan vazifalar borasida “O`zbekneftgaz” AJ Geologiya departamenti rahbari Gulmurod Mavlonov o`z hisobotini taqdim qildi.
2021 yilda yangi konlarni ochish va zaxiralarni ko`paytirish maqsadida “Sho`rtan” va “Uchqir” konlari hamda ularning atrofidagi hududlarda 1370 km. kv 3D seysmik-qidiruv ishlarini bajarish, jamiyat balansidagi 4 ta hamda Davlat geologiya qo`mitasi tomonidan taklif etilgan 15 ta, jami 19 ta yangi maydonlarda 170 ming pogon metr hajmda izlov-qidiruv burg`ilash ishlari olib borish, 50 ta izlov-qidiruv quduqlarini qurilish bilan tugatish mo`ljallangan.
Bunda va burg`ilash jarayonlarini uzluksiz tashkil etish, tegishli mutaxassislarni jalb etgan holda bajarilayotgan ishlarni har bir hudud kesimida alohida o`rganish natijasida yil yakuniga qadar 35 mlrd kub metr tabiiy gaz va 900 ming tonna suyuq uglevodorod zaxiralarini ko`paytirish belgilab olingan.
“O`zbekneftgaz” AJ Boshqaruvi raisi tomonidan geologiya-qidiruv ishlarining natijadorligi maydonlardagi burg`ilash dastgohlarining etarli darajada moddiy-texnik resurslar bilan ta`minlanganligiga bog`liq ekanligi ta`kidlanib, bu borada yuzaga kelayotgan muammolarni bartaraf etish bo`yicha ishlab chiqilgan tadbirlar muhokama qilindi hamda tegishli rahbar va mas`ul mutaxassislarga zarur ko`rsatmalar berildi.
“O`zneftgaz burg`ilash ishlari” korxonasi rahbari Ulfat Amonovga bu borada mavjud kamchiliklarni hal qilish maqsadida kerakli topshiriqlar berildi.
“O`zbekneftgaz” AJ Burg`ilash ishlarini muvofiqlashtirish departementi Elyor Mamatovga burg`ilash ishlarini tez va sifatli bajarish uchun barcha imkoniyatlarni ishga solish bo`yicha topshiriqlar berildi.
Geologiya-qidiruv ishlari doirasidagi burg`ilash va boshqa zarur ishlarni bajarishga 10 ga yaqin burg`ilash, geofizika va ilmiy-tadqiqot ishlariga ixtisoslashgan korxonalar pudratchi sifatida jalb etilgan.
O`rganishlar davomida geologiya-qidiruv ishlarini jadallashtirish borasida Davlat geologiya va mineral resurslar qo`mitasi bilan yo`lga qo`yilgan hamkorlik masalalari muhokama etildi.
Shuningdek, “O`zbekgeofizika” AJ va “Neft va gaz konlari geologiyasi hamda qidiruvi instituti” davlat korxonalari tomonidan buyurtma asosida bajarilayotgan ishlar va tadqiqotlarning samaradorligi masalalari ham tahlil qilindi.
“O`zbekgeofizika” AJ va “Neft va gaz konlari geologiyasi hamda qidiruvi instituti” tomonidan “O`zbekneftgaz” AJ mablag`lari hisobiga bajarilayotgan ishlarga zamonaviy geofizik uskunalar va eng yangi texnologiyalardan foydalangan holda neft va gaz sohasida keng ko`lamli qidiruv ishlarini amalga oshirish kerakligi ta`kidlandi.
Bu borada “O`zbekneftgaz” AJ tomonidan geologiya-qidiruv ishlari dasturi doirasida 40 dan ortiq shartnomalar moliyalashtirilayotganligi ushbu ishlarni bajarish uchun mustahkam zamin yaratishi alohida ta`kidlandi.
O`z navbatida, dasturiy komplekslarni qo`llash orqali ularni zamonaviy talablarga mos holda amalga oshirishni boshlash zarurligi qayd etildi.
So`nggi yillarda yangi konlarini ochishni ilmiy asoslash va geologiya-qidiruv ishlarining yangi yo`nalishlarini aniqlash bo`yicha tadqiqotlar etarli darajada puxta bajarilmayotganligi va bu ishlarga yangicha yondashish zarurligi, zaxiralarni hisoblash ishlaridagi bir qator kamchiliklarni bartaraf etish lozimligi, izlov-burg`ilash ishlarini loyihalashtirish ishlarini zamonaviy darajada qayta tashkil etish talab etayotganligi, shuningdek, 3D seysmik-qidiruv ishlarini bajarishni yangi bosqichga ko`tarish talab etilayotganligi ta`kidlandi.
Boshqaruv raisi tomonidan “O`zbekneftgaz” AJ Konlarni ishlatish departementi rahbari Sirojiddin Mallaev va Sho`rtan, Ustyurt, Gazli, Vodiy, Muborak neft va gaz qazib chiqarish boshqarmalari Bosh geologlariga geologiya-qidiruv ishlari natijasida ochilgan yangi konlar va mahsulot olingan quduqlarni qisqa muddatlarda ishlab chiqarishga jalb qilish va bu orqali tabiiy gaz qazib chiqarishni ko`paytirish, joylarda olib borilayotgan ishlarning natijadorligiga erishish, ishlarni jadallashtirish borasida tegishli ko`rsatmalar berildi.
 
Joylardagi ishchi-xodimlar va mutaxasislarning samarali ishlash va dam olishlari uchun yaratilgan sharoitlarni ham ko`zdan kechirib, ularning salomatligi eng muhim masalalardan biri ekanligini ta`kidlandi.
Tashkilotlar rahbarlari va mas`ul xodimlarga ishlab chiqarish jarayonlarini barcha zarur anjomlar bilan ta`minlash hamda sanoat va texnika xavfsizligi talablariga qat`iy rioya qilish ustidan nazoratni kuchaytirish vazifasi topshirildi.
“O`zbekneftgaz” AJ tomonidan geologiya-qidiruv ishlarini jadallashtirish, zaxiralarni o`stirish va uglevodorod xomashyosi qazib olishni qo`paytirish borasidagi amaliy ishlar davom ettirilmoqda.
Neft va gazni qazib chiqarish va qayta ishlashga innovasion texnologiyalarni joriy qilishda, loyihalashtirish va ilmiy kuzatuvga e`tibor berilib, ayni shu orqali neft va gaz konlarini ochish, samaradorligini orttirish, uglevodorod xomashyosi zaxirasini ko`paytirish rejalashtirilgan.